**Мұқағали Мақатаев оқулары кеш сценарииі**

Сценарий. "М. Мақатаев оқулары кеш сценарииі"  
  
Кештің мақсаты: Қазақ поэзиясының мұзбалағы атанған ақынның өмірі, шығармашылығымен таныстыру, ақынның поэзия құдіреті мен әндерін таныту. Ақын өлеңдері арқылы оқушылардың Отанға, халқына, тілге деген сүйіспеншілік сезімдерін ояту, отаншылдыққа тәрбиелеу.  
Көрнекілік құралдар: ақын портреті, слайдтар, кітап көрмесі, ақын туралы жазылған пікірлер, техникалық құрал - жабдықтар, аудио аппаратура.  
Кіріспе сөз: Келген қонақтар мен әділ қазылармен таныстыру.

**1 - жүргізуші**  
Қарасаз, қара шалғын өлеңде өстім,  
Жыр жазсам, жұртым, елеңдестің.  
Өлсе өлер, Мұқағали Мақатаев,  
Өлтіре алмас, алайда өлеңді ешкім,- деп ақынның өзі айтқандай, оның өлеңі өмірден өзі кетсе де, өшпей жалғасын тауып келеді.  
Мұқағали Мақатаевты атақ пен даңқ өлген соң өзі іздеп тапты. Тіршілігінде осы үшін жанын сала күрескендердің тағдыры керісінше шешіліп жатады.  
Өйткені биік таулардың алыстаған сайын зорая түсетіні сияқты, мықтылық та уақыт озған сайын тұлғалана бастайды. Хантәңірі нақ осылай. Ал Мұқағали ақын табиғатына айнымай тартып туған ақын.  
**2 - жүргізуші:**  
Бүгін менің туған күнім,  
Ой пәлі – ай!  
Мына адамдар неге жатыр тойламай?  
Банкет жасап берер едім өзім - ақ,  
Тәңірімнің жарытпай - ақ қойғаны - ай! – деп мұңданған ақынның өмірден өткеннен кейінгі туған күндері халық болып тойланатын болды. Бүгін де сіз бен біз боп ұлы ақынымыздың туған күніне жиналып отырмыз. Бірақ арамызда ақынның өзі емес, ақынның албырт жырлары мен жансыз суреттері.  
Би  
**1 - жүргізуші:**   
«Ғасырда бір туатын дарабоз» деп аталады.

Мұнда ақын өлеңдерін мәнерлеп оқу.  
  
 «Жырлайды жүрек» Мұқағали Мақатаев сөзіне жазылған әндерді орындау.  
**2 - жүргізуші:**  
Мұқағали Мақатаев Алматы облысы, Райымбек ауданында, Қарасаз ауылында 1931 жылы 9 ақпанда дүниеге келген. Мұқағалидің азан шақырып қойған толық аты – Мұхаметқали. «Пайғамбардың атын түгел айту балаға ауыр болады»,- деп еркелетіп, қысқартып Мұқағали атап кеткен. Ақын 10 жасынан бастап өлең жаза бастайды. (Слайд көрсетіліп жатады)  
**1 - жүргізуші:**  
Поэзия, менімен егіз бе едің?!  
Сен мені сезесің бе?  
Неге іздедім?  
Алабұртқан таңдардан сені іздедім,  
Қарауытқан таңдардан сені іздедім,- деп жырлағандай, саф алтындай поэзиясын бір елдің мұрасындай етіп қалдыра білген ақынның өлеңдері өзі айтқандай талай болашақтарға көшеді.  
Ендеше, сол бір мәңгілік көштің сырлы әуеніне, жадымызда жаңғырған жыр жолдарына құлақ салайық.  
(Ортаға ақын өлеңдерін жатқа айтуға оқушылар шығады)

**1 - жүргізуші:**  
Мұқағали – ғажайып, ақиық, сыршыл, гуманист ақын. Ол бізге көрінбейтін сиқыр бояулардан, бізге естілмейтін құпия дыбыстардан тоят алатын жұмбақ ақын.  
Қалқам, мен Лермонтов, Пушкин де емен,  
Есенинмін демедім ешкімге мен,  
Қазақтың қара өлеңі – құдіретім,  
Онда бір сұмдық сыр бар естілмеген...  
деген ақын өлеңінің сырларын суреттеп, бояумен өрнектеген.

**2 - жүргізуші:** Ақынның аз ғұмырында артына қалдырған жалынды жырлары, оқырманын тәнті еткен «Аққулар ұйықтағанда», «Райымбек», «Моцарт» сияқты дастандары бар. Ақынның өлеңдеріне ән жазылып, қазіргі эстрадада қалықтаған ән жұртының жүрегін жаулап алған.  
ІІ кезең «Жырлайды жүрек» Мұқағали Мақатаев сөзіне жазылған әндерді орындау. Ендеше әнге кезек берейік. Қатысушыларды ортаға шақырамыз.  
**1 - жүргізуші:**  
Жақындық сеземін -  
Жерден де, аспаннан,  
Жылылық сезінем -  
Мұздардан, тастардан.  
Өмірім, сірә да,  
Арыдан басталған,  
Әріден басталып, мәңгіге тасталған.  
Осы мен өлмейтін шығарман,  
Сәл ғана мызғып ап, қайтадан тұрармын,-  
деген өлең жолдары бір көрегендікпен, сезімталдықпен жазылғандай. Мұқағали мұзбалақтың ортамызда әлі де тірі екеніне бүгінгі кеш, оқылған өлеңдері, оны сүйіп оқып, өз өмірінің бір бөлшегіндей көретін жыр сүйерелі куә.  
**2 - жүргізуші:**  
1 - жүргізуші:  
«Айтылар естеліктер мен туралы,  
Біреулер жан еді дер өр тұлғалы.  
Біреулер тұлпар еді деуі мүмкін,  
Бүтінделмей кеткен бір ер тұрманы.»  
Иә, ақын туралы естеліктер де жазылып, лебіздер айтылуда.  
2 - жүргізуші:  
Отан!!  
Отан!  
Сен болмасаң, не етер ем?  
Мәңгілікке бақытсыз боп өтер ем,  
Өмірден бұл өксуменен кетер ем.  
Жалғыз Отан – мекенім, – деп тайға таңба басқандай жазып кеткен ойлары, бүгінгі, болашақ ұрпақтың бәріне айтылған ақыл - өсиет. Бұл ғақлияны әрбір қазақ жүрегіне үкі етіп тақса да артық етпейді. Отанды сүюдің, оған құлай берілудің – асқақ үлгісі бұл.  
1 - жүргізуші:  
Әділ қазылар байқауды қорытындылап, жеңімпаздарды анықтап болғанша мектебіміздің күйшілері Мағауин Рауан мен Бағдатов Алматтың орындауында Құрманғазының күйі «Балбырауын»  
2 - жүргізуші:  
Тілеубаева Қымбаттың орындауында би  
1 - жүргізуші:  
Жазылар естеліктер нешелеген,  
Көрерміз оның бәрін пешенеден.  
Әйтеуір, білетінім бір - ақ нәрсе –  
Көшеді өлең немесе өшеді өлең!  
Қулары «таудың қызыл түлкісі» дер,  
Момындар «біздің үйдің кірпіші» дер.  
Мәңгілікке өзіммен ала кеткен,  
Менің нәзік жанымды кім түсінер?.. –  
деп қалайша дәл айтып кеткеніне еріксіз таңғаласыз.  
2 - жүргізуші:  
Мұқағалиын ел - жұрты шын құрметтейді, шын қадірлейді. Жырларын жатқа айтады, жер - жерде «Мұқағали оқуларын», еске алу кештерін өткізіп, ақын рухына тағзым етеді. Жоғарғы жақтың ешбір нұсқауынсыз, бұйрығынсыз - ақ жалпыхалықтық көлемде мерекеленетін бірден - бір той – Мұқағали тойы.  
1 - жүргізуші:  
Жылдар өтер... әлі небір ақындар дүниеге келер. Бірақ қара өлең құдіретін аспанға көтерген Мұқағали есімі қашанда биіктен көрінер. Мұқағали поэзиясы әрбір мезгілмен бірге, әр ұрпақпен бірге.  
2 - жүргізуші:  
«Өлсе өлер Мұқағали Мақатаев, Өлтіре алмас алайда өлеңді ешкім» деп өзі айтып кеткендей мәңгілік жасай бермек! Ақынның ой айтудағы өткірлігі, батылдығы біздерге өнеге, тәлім, сабақ берері сөзсіз.  
1 - жүргізуші:  
Ия, өлең өлмейді. Ендеше өлеңді жазған ақын да өлмейді. Мұқағали Мақатаев көз жұмған жоқ!  
2 - жүргізуші:  
Осымен ақиық ақын Мұқағали Мақатаевқа арналған поэзия кешіміз аяқталды. Жыр әлемінде кездескенше аман сау болыңыздар!  
Ән: